Specialistët të shqetësuar për sigurinë në Internet
Pirateria kibernetike ka kryesisht si objektiv sekretet kombëtare dhe zhvillimet teknologjike
Vitin e kaluar kompania Google bëri të njohur se ishte bërë objekt i një sulmi të sofistikuar në Internet dhe kjo shkaktoi shqetësime për rreziqet e sigurisë në internet. Në pjesën e parë të një seriali lidhur me këtë temë do t’ju njohim me mendimin e specialistëve lidhur me sigurinë në Internet dhe ç’mund të bëhet në këtë aspekt. Gjithmonë e më tepërteknologjia moderne po bëhet pjesë e jetës së përditshme. Njerëzit në mbarë botën përdorin pajisjet më të fundit teknologjike dhe lidhjet e internetit për të komunikuar dhe për të bërë biznes. Por edhe me këtë lehtësi të madhe që sjell teknologjia ka disa rreziqe, të ashtuquajtura sulme në internet, të cilat kanë si objektiv sekretet kombëtare dhe zhvillimet teknologjike. Por objektivi i tyre tani po ndryshon. Drejtori i FBI-së Robert Mueller thotë se sulmet në internet po e zgjerojnë përherë e më tepër objektivin. Firma e kërkimeve në Internet Google e zbuloi këtë në dhjetor, kur zyrtarët e saj thanë se kishin zbuluar një sulm tepër të sofistikuar që vinte nga Kina. Google thotë se ndërhyrja në hapësirë kishte si objektiv pronësinë intelektuale të kompanisë dhe se me rreziqe të kësaj natyre u ndeshën edhe 20 kompani të tjera, si Yahoo, Dow Chemical dhe kompania kontraktore e mbrojtjes Northtrop Grumman. Larry Clinton kryeson një organizatë që merret me sigurinë në Internet. Ai thotë se bizneset në internet përballen me kërcënime të mëdha. Zoti Clinton thotë se në kushtet kur ka një numër të pakufizuar objektivash për t’u sulmuar dhe mbrojtja në internet ka mbetur prapa disa dekada, ato mund të shkaktojnë humbje të jashtëzakonshme ekonomike. Randy Vickers është drejtor në detyrë i Ekipit të Gatishmërisë së Emergjencave në Departamentin e Sigurisë Kombëtare. Ai thotë se një nga sfidat më të mëdha është se akoma nuk mund të gjendet se nga e ka origjinën sulmi në internet. Ai thotë se synimi i sulmuesve është e vetmja gjurmë që mund të kërkohet. Presidenti Barak Obama e ka bërë sigurinë në internet përparësi të administrates së tij dhe i radhit kërcënimet e sulmeve në hapësirë krahas me ato bërthamore, ose armë të tjera të shkatërrimit në masë. Vitin e kaluar ai emëroi një post të ri, që mbikqyr rrjetet kompjuterike të vendit, që nga sistemet që drejtojnë avionët, tek ata me të cilët amerikanët pagojnë faturat në internet. Larry Clinton thotë se kyçi i krijimit të më tepër sigurie në internet janë stimujt. Zoti Clinton thotë se një mënyrë për të shtuar sigurinë në internet, është përmes inkurajimit të kompanive më të vogla, që të bëjnë më tepër për t’u mbrojtur nga sulmet, duke përdorur stimuj nga taksat, kontratat qeveritare dhe ndihmën për biznesin e vogël.